
Fenntartható hidrogéntermelés megvalósítása váltakozó fényintenzitáson pgr5 mutáns Chlamydomonas zöldalgával

A zöldalgák hidrogéntermelése egy ígéretes megújuló energiaforrás. Kifejlesztettünk egy olyan automata rendszert, amely az algák vékony folyadékrétegű fotobioreaktorban történő hidrogéntermelését képes nyomon követni, annak légterét rendszeresen nitrogéngázzal lefúvatni és a rendszer állandó nyomását biztosítani. E rendszerben vizsgáltuk a vad típusú (CC 124) és a ciklikus elektrontranszportban mutáns pgr5 Chlamydomonas reinhardtii zöldalga törzsek fotoautotróf hidrogéntermelését nappali fényviszonyok szimulálása mellett (0-1000 μmól foton m-2s-1 között). Váltakozó fényintenzitáson a pgr5 mutáns 100%-kal felülmúlta a CC-124 hidrogéntermelését. Immunoblot analízissel kimutattuk, hogy a pgr5 mutánsban a fotoszintetikus alegységek mennyisége (PsbA, PSBO, CP47, PetB, PsaA) nem változott jelentősen és a hidrogenáz aktivitásának körülbelül 29%-a megőrződött a 85 órás hidrogéntermelés alatt. A vizsgálataink rámutatnak arra, hogy a pgr5 mutáns igen ígéretes a tartós és hatékony hidrogéntermelés megvalósítására a napfény tartományában és váltakozó fényintenzitáson, megnyitva az algák szabadban történő hidrogéntermeltetésének lehetőségét.



